梅尧臣
读司马季主传赠何山人
长安新雨後，九陌少行人。
同舆有宋贾，游市怀隐沦。
日闻古贤哲，必与医卜邻。
来过季主室，再拜语逡巡。
矍然悟辞貌，何为居埃尘。
捧腹乃大笑，吾道非尔臻。
骥惭罢驴驷，凤岂燕雀亲。
筮占聊助上，功利傥及民。
大夫与博士，登车若丧神。
今我见何遯，始验太史真。
顺性诲善恶，不离义与仁。
言孝谕为子，言忠谕为臣。
又得蜀严比，宁将日者均。
京都盛龟筴，坐肆如鱼鳞。
噤口不正言，唯能辨冬春。
鸿冥复何慕，安得鸡骛驯。